b'\n_START_ARTICLE_\nFerdinand \xc5\xa0erbelj\n_START_SECTION_\n\xc5\xbdivljenje in delo\n_START_PARAGRAPH_\nFerdinand \xc5\xa0erbelj (rojen 1949 v Zgornjem Prebukovju, \xc5\xa0martno na Pohorju) se je leta 1968 izu\xc4\x8dil za avtokleparja. Mladost je pre\xc5\xbeivel v Slovenski Bistrici, od leta 1969 pa stalno \xc5\xbeivi v Ljubljani. Leta 1974 je diplomiral na ljubljanski Filozorski fakulteti z nalogo o baro\xc4\x8dnem slikarju Antonu Cebeju in zanjo prejel \xc5\xa1tudentsko Pre\xc5\xa1ernovo nagrado. Leta 2000 je na Filozorski fakulteti doktoriral z disertacijo o baro\xc4\x8dnem slikarstvu na Gori\xc5\xa1kem. Od leta 1977 je zaposlen v Narodni galeriji kot kustos za terenske \xc5\xa1tudije, od leta 2008 je muzejski svetnik, od 2011 pa sodni izvedenec in cenilec za likovno umetnost ter likovno umetnost 20. stoletja._NEWLINE_\xc5\xa0tudijsko se je izpopolnjeval v Benetkah, Padovi in M\xc3\xbcnchnu. Pomembnej\xc5\xa1i rezultati njegovega dela so ureditev baro\xc4\x8dne zbirke v Bre\xc5\xbei\xc5\xa1kem gradu (1975), razstave Baro\xc4\x8dni slikar Anton Cebej (1991), Nicola Grassi (1992), Kri\xc5\xbeev pot Antona Cebeja v okviru tradicije (1994), Antonio Paroli 1688-1768 (1996), Anton Postl, dolenjski baro\xc4\x8dni slikar (1997), Baro\xc4\x8dno slikarstvo na Gori\xc5\xa1kem (2002), Umetni\xc5\xa1ka zbirka Gornjesavskega muzeja Jesenice (2003), Mecen in njegov slikar vabita v Bistri\xc5\xa1ki grad: Franz Ignaz Flurer, baro\xc4\x8dni freskant in krajinar (2008), Izzvenevanje nekega obdobja: Oris poznobaro\xc4\x8dnega slikarstva na Kranjskem (2011). Je soavtor Vodnika po Narodni galeriji (2005: 17. in 18. stol.) in razstave Upodobitve Ljubljanskih \xc5\xa1kofov (2007). Izdal je monografije Sveti Primo\xc5\xbe nad Kamnikom (1995), \xc5\xbdalostna gora nad Mokronogom (1999), Bistri\xc5\xa1ki grad (2005) in Baro\xc4\x8dne Groblje (2008). Zbral, uredil in oblikoval je dva zbornika ob\xc4\x8dine Slovenska Bistrica (1982 in 1990). Organiziral je mednarodni simpozij Barok na Gori\xc5\xa1kem (2002) in zatem uredil dvojezi\xc4\x8dni simpozijski zbornik (2006). Je \xc4\x8dlan strokovnega uredni\xc5\xa1kega odbora revije Arte in Friuli - Arte a Trieste in \xc4\x8dlan umetnostnih komisij za restavratorske posege na umetninah. Od leta 2017 je direktor Kulturnega dru\xc5\xa1tva evropski kulturni center Sv. Martin Tourski - Slovenija._NEWLINE_Veliko predava in sodeluje na simpozijih. Izvaja ekskurzije doma in v tujini. Njegove specialne teme zanimanja so tudi prva svetovna vojna, zlasti so\xc5\xa1ko boji\xc5\xa1\xc4\x8de, heraldika in bonton.'